“โกลเบล็ก” แนะลงทุน 6 หุ้นติดโผ MSCI วางกรอบดัชนี 1,650-1,680 จุด
“บล.โกลเบล็ก” แนะลงทุน BANPU, AURA, BTG, ONEE, SNNP และ THCOM หลังถูกคัดเข้าคำนวณ MSCI มีผล 28 ก.พ.นี้ วางกรอบดัชนี 1,650-1,680 จุด
“บล.โกลเบล็ก” แนะลงทุน BANPU, AURA, BTG, ONEE, SNNP และ THCOM หลังถูกคัดเข้าคำนวณ MSCI มีผล 28 ก.พ.นี้ วางกรอบดัชนี 1,650-1,680 จุด
14 ก.พ. 2566

นางสาววิลาสินี บุญมาสูงทรง ผู้อำนวยการฝ่ายวิจัย บริษัทหลักทรัพย์ โกลเบล็ก จำกัด หรือ GBS ประเมินทิศทางตลาดหุ้นไทยในสัปดาห์นี้แกว่งตัวผันผวน โดยมีแรงกดดันจากความเสี่ยงทางด้านภูมิรัฐศาสตร์ที่เร่งตัวขึ้นอีกครั้ง (สหรัฐ-จีน และรัสเซีย-ยูเครน) หลังกองทัพสหรัฐยืนยันว่าได้ยิงบอลลูนสอดแนมของจีน โดยกระทรวงพาณิชย์สหรัฐได้ประกาศขึ้นบัญชีดำองค์กรของจีน 6 แห่งซึ่งได้แก่บริษัทจีน 5 แห่งและสถาบันวิจัยของจีน 1 แห่งในข้อหาให้การสนับสนุนความพยายามที่จะปรับปรุงกองทัพจีนให้ทันสมัย โดยเฉพาะอย่างยิ่งโครงการอวกาศของกองทัพปลดปล่อยประชาชนจีน ซึ่งรวมถึงเรือเหาะและบอลลูน
ขณะที่นายกรัฐมนตรีแคนาดาได้ออกแถลงการณ์ว่า กองบัญชาการป้องกันการบินและอวกาศอเมริกาเหนือ ได้ยิงวัตถุบินได้ที่ยังไม่สามารถระบุประเภทได้ร่วงลงที่บริเวณพื้นที่ทางตะวันตกเฉียงเหนือของประเทศแคนาดาเมื่อวันเสาร์ที่ผ่านมา หลังจากที่วัตถุดังกล่าวได้บินรุกล้ำเข้ามายังน่านฟ้าของแคนาดาซึ่งกดดันภาพรวมการลงทุนจากปัญหาความไม่สงบดังกล่าว อีกทั้งนักลงทุนยังติดตามผลประกอบการของบริษัทจดทะเบียนอย่างใกล้ชิด ซึ่งกำหนดวันสุดท้าย 28 ก.พ.66 ทำให้คาดการณ์กรอบดัชนีที่ 1,650-1,680 จุด
ด้านปัจจัยที่ต้องจับตาในประเทศ อาทิ ในสัปดาห์ที่ 3 สภาอุตสาหกรรมแห่งประเทศไทย (ส.อ.ท.) แถลงดัชนีความเชื่อมั่นภาคอุตสาหกรรม วันที่ 15-16 ก.พ. สภาผู้แทนราษฎร เปิดอภิปรายทั่วไปโดยไม่ลงมติตามรัฐธรรมนูญมาตรา 152 วันที่ 17 ก.พ. สำนักงานคณะกรรมการพัฒนาการเศรษฐกิจและสังคมแห่งชาติ (สภาพัฒน์) แถลงตัวเลข GDP งวดไตรมาส 4/65 ขณะที่ปัจจัยต่างประเทศ วันนี้ (14 ก.พ.) อียู รายงาน GDP ไตรมาส 4/65 (ประมาณการครั้งที่ 2) สหรัฐ รายงานดัชนีราคาผู้บริโภค (CPI) เดือนม.ค. 15 ก.พ. สหรัฐ รายงานยอดค้าปลีกเดือนม.ค. ดัชนีภาคการผลิตเดือนก.พ. และดัชนีตลาดที่อยู่อาศัยเดือนก.พ.
ดังนั้นแนะนำกลยุทธ์การลงทุนในหุ้นที่มีการปรับน้ำหนักคำนวณ (Rebalance) ที่จะมีผล 28 ก.พ.นี้ ของดัชนี MSCI Global Standard หุ้นเข้า : BANPU ส่วนดัชนี MSCI Global Small Cap : หุ้นเข้า AURA, BTG, ONEE, SNNP และ THCOM ระวังหุ้นออก ได้แก่ BANPU, COM7, TIDLOR และ TISCO
ส่วนทิศทางการลงทุนในทองคำ นายณัฐวุฒิ วงศ์เยาวรักษ์ ผู้อำนวยการฝ่ายวิจัย บล.โกลเบล็ก ประเมินภาพรวมในสัปดาห์นี้ยังคงจับตาประกาศตัวเลขเงินเฟ้อฝั่งผู้ผลิต (PPI) และผู้บริโภค (CPI) เดือนมกราคมของสหรัฐ หากมีรายงานตัวเลขดังกล่าวอ่อนตัวลงต่ำกว่าระดับ 6.3% จะกลับมาเป็นแรงหนุนต่อทองคำ ตรงกันข้ามหากเงินเฟ้อออกมาสูงกว่าคาดการณ์  อาจทำให้ตลาดกลับมากังวลการปรับขึ้นดอกเบี้ยของเฟด ดอลลาร์อาจแข็งค่ากดดันราคาทองคำ
โดยฝ่ายวิจัยประเมินว่าราคาทองคำอาจแกว่งตัวผันผวนในระหว่างสัปดาห์ ขณะที่แนวโน้ม SPDR เริ่มกลับมาซื้อมากขึ้น มองกรอบซื้อขาย 1,850-1,900$/oz คำแนะนำซื้อขายตามกรอบที่ให้ไว้